新遷書齋頗爲清曠偶書呈全董二秀才并示姪良富
作者：司馬光
朝代：宋

paragraphs: 長夏暑候濁，雲火高巑岏。
豈徒肌骨煩，木卷川流乾。
新居得南齋，楹檻稍虛寛。
森羅對草樹，曉暮清陰寒。
汛掃布几簟，氣體粗可安。
圖書雖非多，亦足備覽觀。
聖賢述事業，細大無不完。
高出萬古表，遠窮四海端。
於中苟得趣，自可忘寢餐。
況今有道世，糓祿正可干。
朂哉二三子，及時張羽翰。
力學致顯位，拖玉簪華冠。
毋爲玩博弈，趣取一笑歡。
壯年不再來，急景如流丸。